МЕСЯЦА ОКТЯБРЯ ВО 11 ДЕНЬ

СОБОР ВСЕХ СВЯТЫХ,

В ОПТИНОЙ ПУСТЫНИ ПРОСИЯВШИХ[[1]](#footnote-1)

НА МАЛОЙ ВЕЧЕРНИ

На Господи воззвах: стихиры старцем Оптинским, глас 4:

Преподобнии старцы Оптинстии,/ вы иго Христово вземше,/ постом и молитвами и частыми бдении потрудившеся,/ просиясте надеждею и верою, наипаче же любовию,/ яже есть глава добродетелем,// еюже согревасте приходящыя к вам.

Послушания усерднии подвижницы,/ воли своя покорившии окормлению отец своих,/ духовне вас породивших,/ восприясте помощь на сопротивника/ глубочайшее смирение,/ имже разрушисте козни вражия:// ничтоже бо может враг на смиренныя.

Православных людей окормителие,/ вы апостольски взываете:/ ничтоже ны разлучит от любве Божия./ Вы хуждшее покористе лучшему и плоть поработисте духу./ Тем явистеся светильницы Церкве,/ не под спудом, но на свещнице поставлени,// да прославят Отца Небеснаго видящии дела ваша.

# Слава, преподобномучеником, глас 6:

Оптины пустыни плод богорасленный,/ многоплетенный старчества червленый венец,/ преподобномученицы и исповедницы божественнии,/ вы в постех и бдениих плоть свою увядосте,/ мучения же и озлобления доблественне претерпевше,/ демонов сокрушисте главы,/ безбожныя ругатели обличисте праведно/ и Церковь Русскую удобристе кровьми./ Темже ныне, на Небесех радующеся,/ молитеся Христу Богу/ мир глубокий Церкви и Отечеству даровати// и спасти души наша.

# И ныне, Богородичен.

На стиховне стихиры преподобномучеником, глас 5.

Подобен: Радуйся:

Радуются днесь венценоснии воини,/ ополчение Царицы Богородицы,/ сынове суще старцев Оптинских,/ иже послушанием во объятия Отча достигоша,/ земных пристрастий отрешившеся,/ и за Христа произволиша, блаженнии, заклатися,/ от Негоже венцы нетленными увязаеми,/ яко друзи ближнии, прилежно молятся,// спастися душам нашим.

Стих: Честна пред Господем/ смерть преподобных Его.

Радуйтеся, новомученичестии цвети прекраснии,/ в вертограде Оптинстем процветшии,/ землю Русскую облаговонившии,/ плоды терпеливодушнаго послушания принесшии,/ красныя лозы мученическаго веселия,/ в скорбех сущим утешение источающии,/ чаши, духовную радость черплющии,/ церковное собрание напаяющии,/ Венцедавца Христа молите// низпослати миру велию милость.

Стих: Восхвалятся преподобнии во славе,/ и возрадуются на ложах своих.

Радуйся, собрание достославное,/ преподобных похвало, мучеников собратие,/ Ангелом соревнующии рачением,/ Херувимом и Серафимом богохвалением,/ божественная забрала Церкве Русския,/ всякое противостояние Богу низложившии,/ оружием смиренномудрия главу змиеву сокрушившии,/ о нас прилежно Христа молите// низпослати душам нашим велию милость.

Слава, глас 6:

Устремишася ко благочестию,/ разшириша уста ко проповеданию,/ уготовиша души своя на всякое искушение/ Оптинстии страдальцы богомудрии,/ егда же гонение на Церковь Русскую прииде,/ яко другии апостоли, по всей земли Российстей разсеяшася,/ Слова забрала мужемудреннии явишася/ и, во броня благочестия оболкшеся,/ тьму безбожия разсеяша,/ во обители Горняя страданьми, яко на облацех, вземшеся,/ темже и молятся о нас,/ благочестно совершающих их святое торжество.

# И ныне, Богородичен.

# Тропарь, глас 4:

Днесь Оптина пустынь торжествует,/ прославляющи собор богоносных отцев:/ старцев богомудрых/ и преподобномучеников и исповедников преславных,/ иже в вере и благочестии паству русскую утвердиша/ и в годину лютую за Христа пострадаша./ Тех молитвами, Дивный во святых Своих, Господи,/ страну нашу в Православии утверди// до скончания века.

НА ВЕЛИЦЕЙ ВЕЧЕРНИ

На Господи воззвах: стихиры старцем, глас 8.

Подобен: О, преславнаго чудесе:

О, преславнаго чудесе!/ Днесь ликует обитель Оптинская,/ память преподобных отцев празднующи,/ иже духовная дарования источают обильно./ Темже, с любовию к ним возопиим:/ о, теплии молитвенницы наши ко Господу,/ испросите нам прощение согрешений/ и, яко звезды непрелестнии,// путеводите ны к Царствию Небесному.

О, преславнаго чудесе!/ Днесь ликует обитель Оптинская/ прославляющи честныя мощи преподобных отцев,/ иже в житии израстиша прекрасный плод благочестия/ и, яко ваия благоуханныя процветше,/ любовь евангельскую нам явиша./ Тех молитвами, Христе Боже,/ не отвержи нас от лица Твоего// и даруй нам мир и велию милость.

О, преславнаго чудесе!/ Днесь ликует обитель Оптинская/ благодатию святых своих красующися,/ иже души и телеса многонедужная врачуют./ Темже и мы, духовно радующеся,/ Господа дивнаго во святых Своих прославляем/ и, на их предстательство надеющеся,/ Христа Бога нашего умоляем// даровати нам велию милость.

И прп. Льву, глас тойже, подобен: Что вас наречем:

Что тя наречем, отче Льве;/ ангела ли; яко во плоти безплотным поревновал еси./ Серафима ли; яко непрестанными бденьми Христа прославил еси./ Херувима ли; яко на тебе опочи Дух Святый./ Архистратига ли собора Оптинских отцев;/ яко низложил еси бесов шатания,/ и воевода всеискусен явился еси Царя Христа,// Егоже моли спастися душам нашим.

# Ины стихиры преподобномучеником, глас 6:

Столпи светозарнии и непоколебимии,/ светочи ближайшии к нам всегда,/ истиннии послушницы отеческих преданий,/ воини Русстии духовнии,/ иже за веру и отечество до крови подвизастеся/ и, мучителей посрамивше,/ Духа Святаго улучисте,/ Имже взываете:/ Отче наш, Иже на Небеси,// помилуй землю Русскую.

Воспоим, вернии, светлое собрание,/ Оптины Пустыни украшение изрядное,/ цветы старчества прекраснии,/ иже страданьми за Христа процветоша/ и, яко мечи Духа обоюдоострии,/ терн безбожный на корени посекоша,/ преподобномученицы славнии,// молитвенницы о душах наших.

Веры истиннии поборницы,/ монашества столпи крепчайшии,/ основание верных незыблемое,/ преподобноисповедницы и страдальцы боговенчаннии,/ вас ни глад, ни темница изнурила есть,/ ниже мучительская ярость устраши,/ но в песнех священных Христа призвасте,/ исповедающе Того яко Спаса миру,/ Иже и призре на страдание ваше// и венцы нетления вас увязе.

Воспитание от старец восприимше,/ постом и молитвою корень страстей увядисте,/ послушанием же страданию навыкше,/ на муки легце дерзнусте,/ на судищи, аки на празднице, с веселием стасте,/ огнепальныя раны, яко цветы, приясте/ и в Горняя востекосте, радующеся,/ идеже со старцы преподобными ликовствуете,/ преподобномученицы Оптинстии,// молящеся о душах наших.

# Слава, старцем, глас 6:

Узы разрешше страстей,/ прилепистеся любви благих,/ во Христа облекостеся,/ воздержанием и смирением наследницы бывше вышняго живота:/ темже от трудов обретше упокоение,/ достойно радуетеся с горними силами,/ преподобнии отцы Оптинстии:/ прегрешений оставление испросите// празднующим любовию святую память вашу.

# И ныне, Богородичен: Кто Тебе не ублажит:

Вход. Прокимен дне. И чтения два преподобническая и едино мучеником.

1-я, Премудрости Соломони (гл. 3): Пра́ведных ду́ши в руце́ Бо́жией:

2-я, Премудрости Соломони (гл. 5 и 6): Пра́ведницы во ве́ки живу́т:

3-я, Пророчества Исаиина (гл. 43): Та́ко глаго́лет Госпо́дь: вси́ язы́цы собра́шася вку́пе:

На литии стихира храма и преподобномучеником, глас 6:

Зарею красною возсия святая память ваша/ преподобномученицы Оптинстии/ и нощь грехолюбия прогнася святыми вашими молитвами/ темже и день спасения к нам приближися:/ вы бо образ добраго исповедания показали есте,/ даже до крове подвизающеся противу греха,/ и живот свой за веру Христову положили есте,/ и мученическую славу на Небеси восприяли есте./ Темже и от нас земных приимите хваление,/ яко да предстательствы вашими обогатившеся,// дерзнем и мы ходити стезями вашими.

Яко жертва чистая и всесожжение тучное,/ принесостеся Царю Славы,/ достоблаженнии преподобномученицы Оптинстии,/ молитвою теплою и страдании честными/ в Царство Христа Бога нашего возшедшии,/ Емуже прилежно молитеся,/ во Православии нам непоколебимым пребыти// и душам нашим спастися.

Слава, прп. Льву, глас 8

Преподобне отче Льве,/ пастырю добрый и страже неусыпный,/ в простоте и незлобии пребывая,/ монахов множество упасл еси/ и, путы прелести растерзав,/ мысленныя волки отгнал еси./ Темже и ублажи тя Небесный Пастырь Христос,/ Егоже моли спастися душам нашим.

И ныне, Богородичен: Безневестная Дево:

На стиховне стихиры старцем, глас 5.

Подобен: Радуйся:

Радуйтеся, отцы достоблаженнии,/ Духа Святаго сосуди избраннии,/ монахов утверждение и священников благолепие,/ благочестия столпи непоколебимии./ Вы бо, дар разсуждения в подвизе стяжавше,/ тьму прелести присно отгоняете/ и приходящия к вам с верою и упованием/ на спасения стези наставляете./ Темже священную вашу память совершающим/ Христа умолите// даровати богатыя милости.

Стих: Честна пред Господем// смерть преподобных Его.

Радуйтеся, веры стражи неусыпнии,/ служителие Господни изряднии,/ монахом наставницы и ангелом собеседницы,/ во бранех духовных человеком поборницы./ Вы бо молитвою непрестанною/ миру присно свет подаваете/ и притекающия к вам с любовию/ душетленных страстей избавляете./ Темже Христа молите богоблаженнии// даровати душам нашим мир и велию милость.

Стих: Восхвалятся преподобнии во славе// и возрадуются на ложах своих.

Радуйтеся светильницы многосветлии,/ врачеве безмезднии,/ недугующим отрадо и скорбящим утешение,/ обуреваемым пристанище немятежное./ Вы бо, именем Христовым всяку язю исцеливше,/ болящим здравие душ и телес подаваете/ и молящихся к вам усердно/ верою и надеждою исполняете./ Темже Христа молите// умирити мир и спасти души наша.

# Слава, прп. Льву, глас 6:

Паки дивный наш наставник, Лев,/ исповедник веры,/ призывает всех к трапезе духовней,/ подвигов плоды предлагая нам,/ якоже снедь многополезную,/ скорбящим во утешение,/ во исцеление изнемогающих от страстей,/ и ко врачеванию недугов всяческих,/ темже согласно, братие,/ приидите, умолим того прославльшаго:/ молитвами угодника Твоего, Христе,// спаси души наша.

# И ныне, Богородичен: Творец и Избавитель:

# Тропарь старцем Оптинским, глас 6:

Православныя веры светильницы,/ монашества непоколебимии столпи,/ земли Российския утешителие,/ преподобнии старцы Оптинстии,/ любовь Христову стяжавшии/ и души своя за чада полагавшии,/ молитеся ко Господу,/ да утвердит земное отечество ваше/ в православии и благочестии// и спасет души наша.

# И преподобномучеником, глас 1:

Православныя веры исповедницы/ и преподобных Оптинских мученическое украшение,/ в годину лютых искушений за Христа пострадасте/ и кровию своею землю Русскую обагристе,/ тем и Троицы вечное вселение бысте./ Сего ради любовию зовем вам:/ слава Давшему вам крепость,/ слава Венчавшему вас,// слава Подающему вами всем исцеления.

## НА УТРЕНИ

## На Бог Господь: тропарь старцем дважды. Слава: преподобномучеником. И ныне: Гавриилу вещавшу:

# По 1-м стихословии седален старцем, глас 4

Приидите, вернии, в песнех духовных преподобных отцев почтим:/ тии бо, во славе Царствия Небеснаго пребывающе,/ за ны молят Всемилостиваго Бога,/ да поставит нас одесную Себе/ в день славнаго и страшнаго пришествия Своего.

Слава, преподобномучеником, глас 4

Подобен: Скоро предвари:

Всечестне подвизающеся о Господе, со всяким смиренномудрием и кротостию терпеливодушно крест свой понесосте, гонения, темничныя узы и нуждную смерть претерпевающе, имиже и достигосте вечнаго воздаяния от Христа Жизнодавца. Егоже молите, преподобномученицы, спасти и просветити души наша.

Слава, и ныне, Богородичен:

Жизнь нашу окорми, Всеблагая Богоневестная Дево, и души наша к пристанищу благоутишному Царствия Сына Твоего направи: к Тебе бо вопием и на Тя надежду возлагаем, не отрини моления нашего.

# По 2-м стихословии седален старцем, глас 1

Днесь Церкве Русския торжество и отечества нашего веселие,/ се бо обитель Оптинская мощами преподобных, яко златом нетленным, красуется/ и памятию святых своих благоухает./ Темже приступите к ним всяк возраст и всяко сословие, в радости вопиюще:/ слава Прославльшему вас,/ слава Давшему вам благодать,/ слава Подающему вами всем исцеления.

# Слава, преподобномучеником, глас 2

Земных и тленных наслаждений небрегше, в пустыни Оптинстей начало доброе положисте и за веру Православную лютая гонения претерпесте, доблественнии, темже мученическому и постническому ликом сочтостеся, с нимиже молите спастися душам нашим.

И ныне, Богородичен:

Чертог, присносущною славою украшен, видяще выну, желание имамы совнити вонь, но, одежды не имуще, стыдимся, да не связани от Ангел извержени будем. Ты же, Дево Марие, сущи одеждо нагих дерзновения, Сама одей ны и введи внутрь Царствия Христова.

Величание:

Величаем вас,/ преподобнии отцы наши, мученицы и исповедницы Оптинстии,/ и чтим святую память вашу,/ вы бо молите о нас// Христа Бога нашего.

Псалом избранный: Терпя потерпех Господа:

По полиелеи седален старцем, глас 6

Божественный полк всечестных отцев/ песненными венцы украсим, боголюбцы;/ тии бо, демонов полчища победивше,/ веру православную в человецех утверждают./ Их предстательством, Господи, приими моления наша/ и даруй нам велию милость.

# Слава, преподобномучеником, глас 1

# Подобен: Лик Ангельский:

Подвигом добрым и мученическою кровию написастеся в воинство Царя Небеснаго и бысте крепцыи оружницы на враги мысленныя, твердым бо ополчением тех до конца низложисте и теплыми к Богу молитвами безбожия зиму разористе. Ныне же, яко победителие, в Небесных селех радуетеся, венцы приемше, отонудуже призрите и на ны, чтущия святую память вашу.

Слава, и ныне, Богородичен:

Миру всему Скорая Помощнице и обуреваемым тихое Пристанище, нас, самохотных страстей волнами влающихся, приведи в тишину скорую благости Твоея и избави от бед поющих Ти: радуйся, всех Радосте и Спасение.

# По 50 псалме стихира старцем, глас 6:

Иже на земли ангели/ и на небеси человецы Божии,/ мира благое украшение/ и отечества нашего утверждение,/ монахов и преподобных похвалу,/ собор преподобных отцев Оптинских почтим:/ насаждени бо в дому Господни/ и процветше праведно,/ многия заблуждшия на путь спасения наставиша/ в преподобии и правде.

Канон преподобным отцем, глас 8.

Песнь 1

*Ирмос: Колесницегонителя фараоня погрузи,/ чудотворяй иногда/ Моисейский жезл, крестообразно поразив/ и разделив море:/ Израиля же беглеца, пешеходца спасе,/ песнь Богови воспевающа.*

Како восхвалим вас, преподобнии, добре подвиги совершившия,/ веру спасительную соблюдшия и Церковь богоугодным житием возвеселившия?/ Темже молим, подайте нам разум, достойно воспети вас.

Кто исповесть болезни и труды многоскорбнаго жития вашего, отцы преподобнии,/ имиже соделали есте души ваша сосуды благодати Божия?/ Темже прославляем святую память вашу.

Вземше на рамена своя благое иго Христово,/ усердно подвизалися есте, отцы преблаженнии,/ и, тесным путем шествующе,/ достигли есте Царствия Небеснаго.

# Ин канон преподобномучеником, глас 4, егоже краегранесие:

# Червленый Оптинский венец соплетается днесь.

*Ирмос*: *Лицы израильтестии,/ невлажными стопами/ понт Чермный и влажную глубину прогнавше,/ всадники тристаты, враги, видяще в ней погруженны,/ с веселием пояху:/ поим Богу нашему,/ яко прославися.*

Червленицею кровей обагреннии и постническими подвиги и труды украшеннии, новомученицы Оптинстии, со дерзновением Престолу Божию предстояще, о нас Христу молитеся.

Елеем любве Христовы на подвиги умастившеся, на высоту мученическую взястеся светлыми сердцы и сугубое произволение показасте, доблественнии, и нетленныя приясте венцы.

Рачителие воли Божественныя и послушницы да увязутся днесь песненными венцы, яко воли своя отсекшии и телеса на раны вдавшии, преподобномученицы Оптинстии.

Ввоинившеся Небесному Царю, враги Церкве твердым исповеданием посрамили есте и течением кровей ваших землю Русскую удобрили есте, ныне же на Небесех радуетеся.

Богородичен: Лечбою молитв Твоих, Чистая, неисцельныя раны души моея уврачуй и здравие подаждь вечнующее, Неискусобрачная Дево, яко Безсмертнаго Врача родила еси.

Песнь 3

*Ирмос: Утверждей в начале Небеса разумом/ и землю на водах основавый,/ на камени мя, Христе, заповедей Твоих утверди,/ яко несть свят, паче Тебе, Едине Человеколюбче.*

Основание твердое подвигом положив Христа, яко камень краеугольный,/ был еси первоначальник сонму старцев, преподобне отче Льве,/ и приял еси благодать духовно окормляти монахи и люди страждущия.

Прп. Льву: Ангельски на земли пожив, преподобне,/ и, служение старческое, яко крест, благопослушне от Господа приим,/ мудрый наставник многим иноком и миряном явился еси.

Прп. Льву: Духом Божиим наставляемь,/ тайну человеческаго сердца проразумевал еси,/ смиренномудрый угодниче отче Льве,/ темже и многия люди к Небесному Царствию привел еси.

# Ин, преподобномучеником:

*Ирмос*: *Веселится о Тебе Церковь Твоя, Христе, зовущи:/ Ты моя крепость, Господи,/ и прибежище, и утверждение.*

Евангельския светочи преподобномученицы явльшеся, паче солнца в безбожней нощи возсияша, и мрачныя тучи разгнаша отчаяния, и страдати верныя утвердиша всерадостно.

Началовождь Оптинских страдалец да похвалится доблественный Исаакий, и с ним равночестно Иоанникий да поется днесь, и Пантелеимон преподобномученик да славится, яко первоцвети мученичестии всекраснии.

Искус приясте мученический, постнически во обители Оптинстей предподвизавшеся, и, на судищи просто и несмущенно ставше, кроткими глаголы безбожных неправедную ярость посрамисте.

Богородичен: Испещрена рясны Царскими, Палато красная Царя Христа, уневестилася еси Гаврииловы вещании, Марие Приснодево, и браконеискусно Мати Господня явилася еси.

# Кондак, преподобномучеником, глас 4:

Твердии веры столпи,/ поборницы благочестия светлейшии,/ постническаго лика избраннии воини,/ в гонениих непреклонни явльшиися/ и кровей своих лиянием богоборческий пламень угасившии,/ в песнех да восхвалятся днесь/ преподобномученицы и исповедницы Оптинстии,/ всезлачнии плоды старчества,// молитвенницы о душах наших.

Икос:

Новую лествицу небовосходную преподобномученицы и исповедницы Оптинстии показаша, на земли бо страдания плоти презревше, на высоту Духа востекоша, и мученическаго креста и исповедания доброту показавше, разумы немудро на Церковь ополчающихся обуиша и токи кровей своих прелестныя их звезды угасиша. Темже яко звезды истинныя на Небеси мысленнем ныне явльшеся, свет празднолюбцем подают и предстательствуют выну, яко молитвенницы о душах наших.

Седален преподобномучеником, глас 4

Законы постническия соблюдше, преподобномученицы Оптинстии, на подвиг мученический дерзнусте светлыми лицы и Христа пред мучители безбоязненно исповедасте, законопреступных лютую злобу и лжу обличисте и по умертвии жизнь вечнующую приясте. Тем и ныне, со святыми старцы Агнцу предстояще, молитеся прилежно о творящих всечестную память вашу.

Слава, прп. Льву, глас 4:

Яко страж Божий, воистинну явился еси, отче Льве,/ стадо твое неусыпно и бодренне сохраняя,/ и ныне огради нас молитвами твоими,/ верою и любовию память твою совершающих.

И ныне, Богородичен:

Яко Божественный Мир, Спаса Христа, порождши, Дево Чистая,/ мир мирови и спасение всем подала еси,/ темже и жизнь нашу умири и души спаси, яко Благая.

Песнь 4

*Ирмос: Ты моя Крепость, Господи,/ Ты моя и Сила,/ Ты мой Бог, Ты мое Радование,/ не оставль недра Отча/ и нашу нищету посетив./ Тем с пророком Аввакумом зову Ти:/ силе Твоей слава, Человеколюбче.*

Блажен еси воистину, преподобне отче Макарие,/ яко насытил еси благодатным словом и писаньми алчущих души/ и напоил еси жаждущия правды.

Вся земля Российская позна имя твое, святый отче Амвросие,/ ты бо, помощь духовную людем щедро подавая,/ всем вся был еси и любовию души омраченныя просвещал еси.

Духом Святым наставляемь,/ в Рославльскую пустынь вселился еси, преподобне отче Моисее,/ отонудуже во обитель Оптинскую призван быв,/ чадолюбивый отец и мудрый наставник монахом явился еси.

# Ин, преподобномучеником:

*Ирмос*: *Внегда приближитися летом – познаешися;/ внегда приити времени – явишися,/ внегда смутитися души моей во гневе/ – милости помянеши:/ Господи, слава Тебе.*

Оптинское торжество днесь Божественное: приидите, вернии, сликовствуйте вси. Венцы мученичестии на Небесех сплетаются и ученицы старчестии ими по достоянию украшаются.

Пантелеимонова да увязется мученическая честная глава, и Лаврентий да восприимет почестей славный венец, по весем и селом всюду скитаяся, благоухание Христово приятное быв.

Твердая пятерица страдалец Евтихий и Марк, со Авениром славным и Саввою, смерть за Бога избра паче мирскаго живота, с нимиже и Борис, старейшина церковный, мученически радуяся пострада.

Богородичен:Исповедят Небеса славу Твою, Марие, и дивится непрестанно Ангельский собор, вышши бо всех явилася еси, Дево Чистая, и воцарилася еси и люди Твоя управляеши с Сыном Твоим.

# Песнь 5

*Ирмос: Вскую мя отринул еси/ от лица Твоего, Свете Незаходимый,/ и покрыла мя есть чуждая тьма, окаяннаго;/ но обрати мя и к свету заповедей Твоих/ пути моя направи, молюся.*

Благий единоревнитель брату твоему по плоти явился еси, преподобне отче Антоние,/ емуже в послушании пребывая,/ терпением болезней, скорбей и лютых искушений/ Царствия Небеснаго достигл еси.

Уклонився от мира и вся, яже в мире оставль, отче Иларионе,/ благий ярем послушания преподобным Льву и Макарию понесл еси./ Сего ради, многими дарами обогатився,/ искусный наставник явился еси.

Умом в горняя устремляяся,/ усердный делатель молитвы Иисусовой был еси, преподобне отче Анатолие,/ тяжкую же болезнь на земли безропотно претерпев,/ ныне на Небеси в л*и*це Оптинских святых радуешися.

# Ин, преподобномучеником:

*Ирмос*: *Нечестивии не узрят славы Твоея, Христе,/ но мы Тя, Единородне,/ Отеческия Славы Сияние Божества,/ от нощи утренююще,/ воспеваем Тя, Человеколюбче.*

Новомучеников цвети всекраснии, Оптинстии исповедници да похвалятся днесь: Никон – старчества печать Божественная, и с ним сладкострадальный певец Рафаил и Агапит любве неотпадающий.

Сообразно мучеником древним пострадасте, не пощадивше в темницех плоти своя, гладом же изнуряеми и болезньми удручаеми, в душах и телесех ваших Христа прослависте.

Крепкое на враги ополчение явистеся, преподобномученицы Оптинстии, непреклонною волею безбожных мучителей удививше, и ложь богоборную обличисте, доблемудрии.

Истины поборник да поется днесь, Севастиан, Карагандинский старец, первее в послушницех Оптинстих предочистивыйся, напоследок же лучи исповедания изоблиставый.

Богородичен: Из ложесн Твоих Свет Незаходимый возсия, Богородице, всех Владыка, и юдоли вся плачевныя земли просвети, сего ради поем Тя, Препетая, и любовию ублажаем.

Песнь 6

*Ирмос: Очисти мя, Спасе,/ многа бо беззакония моя,/ и из глубины зол возведи, молюся:/ к Тебе бо возопих, и услыши мя,/ Боже спасения моего.*

Сотаинник святаго Амвросия быв, преподобне отче Иосифе,/ и благодать старчества от него восприем,/ многия люди, паче же сестр*ы* обители Шамординския, окормлял еси./ Не остави молитвами твоими и нас, чтущих святую память твою.

Славу земную презрев, преподобне отче Варсонофие,/ во обитель Оптину по слову Господню стопы твоя направил еси,/ идеже, премудростию Божиею напитався,/ мудрыя века сего управил еси.

Нектар духовный на лугу Оптинстем, яко пчела многотрудная, собрав,/ верным разумно раздавал еси, блаженне Нектарие./ Напоследок же свидетель истинный разорения обители быв,/ о страждущих людех сугубо молился еси.

# Ин, преподобномучеником:

*Ирмос*: *Возопиша с веселием праведных дуси:/ ныне миру Завет Новый завещается,/ и кроплением да обновятся людие Божия Крове.*

Воздержанием очищен быв Викентий всеблаженый, и в темницах крепко злопострадав, во изгнании дух свой Богу предал есть, тем ныне и срадуется постником Христовым и мучеником.

Евфимий страдалец преподобный да возславится днесь, яко купец евангельский доблемудренный, страдание бо плоти своея якоже бисер в земли обрет, жизнь привременную продаде и купи себе вечное Царствие.

Новии мученицы да поются светло, старец Оптинских чадца любезная, агнцы Христови, Церковнии столпи, преподобномученицы и исповедницы Оптинстии.

Емся за крест Христов, преподобномученик Пафнутий вся удивляет терпением своим, в болезнех благодушствуя и в непрестанных молитвах долготерпя, и приемлет второе крещение кровию на заре Крещения Господня.

Богородичен: Царева Палата одушевленная и престол огнеобразный, Дево, показалася еси, на немже сед, Христос от перваго падения воздвиже человеки и соседением Отеческим почте.

Кондак преподобным отцем, глас 4:

Воистину дивен Бог во святых Своих,/ пустынь Оптину якоже вертоград старчества явивый,/ идеже богопросвещеннии отцы,/ тайная сердца человеческаго ведуще,/ народа Божия печальницы доблии явишася:/ сии бо на путь покаяния грехом отягощенныя наставиша,/ в вере колеблющияся светом Христова учения просветиша/ и Божии премудрости научиша,/ страждущим и немощным спострадаша и исцеления дароваша./ Ныне же, во славе Божии пребывающе,// молятся непрестанно о душах наших.

Икос:

Днесь светло торжествует пустынь Оптина,/ прославляющи всечестный собор богомудрых отцев,/ иже, древним отцем поревновавше,/ благочестие возлюбиша и многия люди светом евангельским просветиша./ Темже и мы воспеваем им сице:/ радуйтеся, душевных болезней врачеве;/ радуйтеся, недугов телесных целителие./ Радуйтеся, непрестанныя молитвы делателие;/ радуйтеся, о грешницех к Богу ходатаи./ Радуйтеся, старцы богомудрии,/ вы бо во славе Небесней пребываете, молящеся непрестанно о душах наших.

Песнь 7

*Ирмос: Божия снисхождения/ огнь устыдеся в Вавилоне иногда,/ сего ради отроцы в пещи, радованною ногою,/ яко во цветнице, ликующе, пояху:/ благословен еси, Боже отец наших.*

Яко строитель мудрый,/ благолепием обитель украсил еси, преподобне отче Исаакие,/ и словесы простыми кротце братию наставляя, поучал еси пети:/ благословен еси, Боже отец наших.

В годину скорбную утешитель людем страждущим явился еси, преподобне отче Анатолие,/ елеем милости сердца ожесточенная умягчая и научая взывати:/ благословен еси, Боже отец наших.

Исполнение пророчеств старца Варсонофия/ о грядущих бедах России узрел еси, преподобне отче Никоне,/ и, со смирением гонения и болезни претерпев, с упованием взывал еси:/ благословен еси, Боже отец наших.

# Ин, преподобномучеником

*Ирмос*: *Не послужиша твари Богомудрии/ паче Создавшаго,/ но, огненное прещение мужески поправше,/ радовахуся, поюще:/ препетый отцев Господь и Бог, благословен еси.*

Серафим преподобномученик, яко голубь кроток да поется днесь, искреннее чадо Анатолия блаженнаго; аще и устрелен от безбожных бысть, но, присно живый, в горних пребывает близ старца, радуяся.

Оптинстии преподобномученицы, на высоту страданьми вознесшиися, приникните с Небесе, яко птицы, и посетите гнездо ваше, с нами поюще: препетый отцев Господь и Бог, благословен еси.

Паче солнца благочестием блистаяся Рафаилово житие, демонов выну гонит от недужных, и безбожных поражает смыслы пачеестественными благодатьми отцев Бога благословеннаго.

Лик новомучеников Оптинских постническими доблестьми украшенный, приидите, песненными венцы увязем, вернии, яко демонов потопиша слезными струями и кровей теченьми враги Церкве Русския попраша.

Богородичен: Елеем молитв Твоих помазание сотвори, разболевшуюся рану души моея умащающи, и свет совести даруй, Пречистая, и нощь греха потреби, да радостно благословлю Тя, Мати Господня Препрославленная.

Песнь 8

*Ирмос: Седмерицею пещь/ халдейский мучитель/ богочестивым неистовно разже,/ силою же лучшею спасены сия видев,/ Творцу и Избавителю вопияше:/ отроцы, благословите,/ священницы, воспойте,/ людие, превозносите во вся веки.*

В смирении претерпел еси вся злострадания, отче преподобномучениче Исаакие,/ и, крест взем на рамо, добропобедно житие твое скончал еси/ и тако вшел еси в радость Господа Твоего, воспевая:/ благословите, вся дела Господня, Господа.

В изгнании и скорбех житие ваше скончавше,/ венцы нетленныя прияли есте, богоноснии отцы Оптинстии, ведомии и неведомии,/ и ныне в горних обителех прославляете Отца нашего Небеснаго, взывающе:/ благословите, вся дела Господня, Господа.

Прославляюще днесь собор старцев Оптинских,/ иже многосветлыми добродетельми просияша/ и многия люди на путь истины наставиша,/ воспоим, вернии, Богу благодарственную песнь, взывающе:/ благословите, вся дела Господня, Господа.

Ин, преподобномучеником:

*Ирмос*: *Радующеся по осуждении мучетельском отроцы,/ яко да не богом скверным послужат всем,/ но живому Богу,/ на огнь дерзнуша,/ от Ангела же орошаеми, песнь пояху:/ дела Господня, Господа пойте/ и превозносите во вся веки.*

Тело и душу Господу освятисте, преподобномученицы славнии, воздержания поты освятившеся, и кровными токи богоборныя злобы море изсушивше. Тем ныне с Небесе орошаете Церковь Русскую молитвами вашими.

Ангели Церкве Русския, светочи евангельстии в нощи безбожней, иноком звезды путеводныя, отцы Оптинстии! Творящих празднество ваше песненно посетите и даруйте Церкви единомыслие, да превозносят дела Господня Господа во веки.

Игнатий светлый да поется днесь, и Гурий долготерпеливый да славится, с ними Севастиан, Карагандинский старец, да почтится, и да возвеличится доблественный Серафим, иже разориша безбожия лютую зиму теплыми и чудес исполненными молитвами.

Твердый во страданиих Пантелеимон да будет пет, яко непоколебимое монашествующих утверждение, и доблемудрый Иоанникий да ублажится со Лаврентием и Пафнутием, яко правыя веры честнии венцы, с нимиже Рафаил, бесов прогонитель, в песнех священных да возвеличится.

Богородичен: Сообразна, Дево, горе несекомой явилася еси, Богородительнице, камень бо от Тебе отсечеся, Христос, и вся сокруши демонская требища, темже вся дела Господня Господа поют и превозносят во вся веки.

Песнь 9

*Ирмос: Ужасеся о сем Небо/ и земли удивишася концы,/ яко Бог явися человеком плотски/ и чрево Твое бысть пространнейшее Небес./ Тем Тя, Богородицу,/ Ангелов и человек чиноначалия величают.*

Вознесите, молитвы ваша гор*е*, преподобнии отцы,/ о всех чтущих святую память вашу,/ да возможем и в скорбных обстояниих благоугодити Богу/ и наследовати жизнь вечную.

Монахов множества ныне торжествуют,/ ублажающе собор богоносных отцев, Богом дивно прославленных,/ тех бо молитвами обитель Оптинская созидается/ и Церковь Русская во благочестии утверждается.

Се отверзошася вам врата Небесная, отцы святии,/ скончавшим добре житие на земли,/ и ныне вкупе со ангельским воинством зрите славу Божию,/ непрестанно славословяще Триипостасное Божество.

Ин, преподобномучеником:

*Ирмос*: *Девственнии мученицы многострадальчестии,/ Деву Матерь многопетую,/ днесь в Ея чертог приходящую, учреждают./ Невестокрасители вси, ликуим отеческая,/ благочестно Царицу величающе[[2]](#footnote-2).*

Яко незлобивый агнец, архимандрит Исаакий явлься, днесь венценосец в соборе Оптинстем предстоит и приводит с собою священный сонм страдальцев, ихже величающе, ублажим и Августу, с ними пострадавшую.

Днесь священная память ваших страданий, преподобномученицы добропобеднии, озаряет Церковь Русскую, и монашествующих утверждает на избранном пути и благодатию исполняет поющия. Темже в светоноснем сем торжестве величаем Венцедавца Христа, вас венчавшаго.

Новомученичестии цвети, благовоннии монашества шипки, ваия старчества процветшии, мироуханнии крини, преподобномученицы Оптинстии, избавите треволнений будущих вас присно величающих.

Елеем Духа умащеннии и венцы безсмертия украшеннии, богошественнии Оптинстии отцы, вы до крове за Христа подвизастеся и тесностою скорбей широты райския достигосте. Темже молим вас: испросите Церкви глубокий мир и душам нашим Божественное радование.

Богородичен: Се жнется пшеница Божия в снопы богоизбранныя, и одушевленная нива днесь радует Матерь Света, яко угобзися нива Божия и Оптинская житница всяческих исполнися. Темже, Тя, Дево, яко Спорительницу хлебов, присно величаем.

Светилен:

Светильник ногам вашим закон Божий положивше, отцы преподобнии,/ обители Духа Пресвятаго явистеся и заступницы земли Российския показастеся./ О нас непрестанно молите, почитающих верою пречестную память вашу,/ добродетелей мудрии учителие и истиннии наставницы веры.

# Слава, преподобномучеником:

Добротами постническими просвещаеми, от кровей багряницею червленою украсистеся, преподобномученицы Оптинстии, и, скиптром Креста во едино стадо со старцы соединившеся, со Христом царствовати сподобистеся воистину. Темже о нас молитеся всегда.

И ныне, Богородичен:

Мати Божия Благословенная и Всенепорочная, страдальцев Божественнное удобрение, онебесившая наше естество, отринувшееся советом змииным, спаси от всяких житейских соблазнов, и улучити спасение сподоби Тя величающих.

На хвалитех

Стихира прп. Льву, глас 6:

Наставниче дивный, отче Льве,/ первоначальниче старцев Оптинских,/ учителю веры и благочестия,/ духовными дары обогатився,/ всем подаеши потребная:/ скорбящим утешение,/ изнемогающим от страстей исцеление,/ недужным врачевание,/ грешником вразумление./ Сего ради прославим Христа Бога нашего,/ даровавшаго нам угодника дивнаго/ и молитвенника о душах наших.

И старцем, глас тойже:

Духовная светила земли нашея,/ на тверди церковней светло возсиявше,/ к тихому пристанищу нас наставляете/ и, от житейских страстей избавляюще,/ кроткими словесы и любовию/ радости духовныя исполняете/ и со дерзновением молитеся о душах наших.

Преподобнии отцы Оптинстии,/ вы истинне лицем к лицу,/ ныне зрите славу Господню/ и райския жизни наслаждаетеся,/ юже уготова Бог всем любящим Его./ И нас сию улучити сподобите,// совершающих святую память вашу.

# Ины стихиры, преподобномучеником, глас 8.

# Подобен: О, преславнаго чудесе:

О, преславнаго чудесе!/ Оптинских отцев собор умножается/ страдальцами богоизбранными,/ иже в годину гонений на Церковь Русскую/ кровей своих лиянием монашеския ризы испещриша/ и страшны демоном показашася./ О, каковый дар земным даровася?/ Ихже молитвами, Христе, спаси души наша,// яко Един благоутробен.

О, преславнаго чудесе!/ Оптинстии преподобномученицы и исповедницы,/ мглу страстей разоривше,/ сыны Света преславно показашася/ и, добрыя нравы сынолепно стяжавше,/ на верх добродетелей взыдоша,/ и о Христе законно пострадавше,/ венцы безсмертия увязошася,// и райскаго блаженства ныне наслаждаются.

О, преподобномученицы Оптинстии!/ Вы, от обители вашея изгнани бывше,/ демонов сотросте главы/ и, апостольски благовествующе,/ верных во благочестии утвердисте/ и землю Русскую страданьми удобристе./ Темже вернии ученицы Христа явившеся,/ Того прилежно молите// спастися душам нашим.

# Слава, собору, глас тойже:

Приидите, благочестия ревнителие,/ отцы наша духовныя похвалим:/ богомудрыя старцы, мученики и исповедники преславныя./ Собор святых Оптинских песньми почтим,/ сице взывающе:/ преподобнии отцы наши великоименитии,/ не престайте о нас молитися,// всем бо вы заступницы есте.

И ныне, Богородичен: Владычице, приими:

НА ЛИТУРГИИ

Блаженны от канона песни 3-я, страцем и 6-я, преподобномучеником. Прокимен, глас 7: Восхвалятся преподобнии во славе,/ и возрадуются на ложах своих. Стих: Воспойте Господеви песнь нову, хваление Его в церкви преподобных. Апостол к Евреем, зачало 335. Аллилуия, глас 6: Блажен муж, бояйся Господа,/ в заповедех Его восхощет зело. Стих: Сильно на земли будет семя Его. Евангелие от Луки, зачало 24. Причастен: Радуйтеся, праведнии, о Господе,// правым подобает похвала.

Молитва

О, Божественный сонме, преподобнии отцы, новомученицы и исповедницы Оптинстии, равноангельным житием и страдании за Христа просиявшии и в Небеснем граде Божии прославленнии! Вемы, яко во дни земнаго служения вашего никтоже тощь и неутешен от вас отыде, вы бо по словеси апостольскому всем вся бысте: сомнящимся утверждение, скорбящим утешение, печальным радование, кающимся прощение, грешником вразумление, болящим исцеление.

Ныне же, пред Престолом Божиим предстояще, воззрите от горния славы и посетите благосердием вашим нас, немощных и безпомощных, услышите нас, Божественнии врачеве, наставите на путь покаяния и научите в заповедех Господних присно ходити, да сподобимся ходатайством вашим Царствия Небеснаго, идеже вкупе с вами прославим Бога, дивнаго во святых Своих, Отца и Сына и Святаго Духа, во веки веков. Аминь.

1. На рассмотрение Священного Синода предлагаются песнопения преподобномученикам и исповедникам Оптинским, добавленные к службе Собору Оптинских святых. Песнопения Собору старцев Оптинских и прп. Льву, ранее утвержденные Священным Синодом и опубликованные в Дополнительной Минее, приводятся меньшим шрифтом. [↑](#footnote-ref-1)
2. Текст ирмоса исправлен по греческому оригиналу и приноровлен к памяти преподобномучеников. [↑](#footnote-ref-2)